Sodba Sodišča (deveti senat) z dne 5. junija 2025 (predlog za sprejetje predhodne odločbe Sofiyski rayonen sad – Bolgarija) – YL/„Elektrorazpredelitelni mrezhi Zapad“ EAD
(Zadeva C-310/241, Elektrorazpredelitelni mrezhi Zapad)
(Predhodno odločanje – Notranji trg električne energije – Uredba (EU) 2019/943 – Direktiva (EU) 2019/944 – Področja uporabe – Poraba električne energije, ki ni pravilno merjena zaradi nepravilnega delovanja števca – Obračunavanje na podlagi ocenjene porabe električne energije – Pravice potrošnikov – Direktiva (EU) 2011/83 – Področje uporabe – Nenaročeno blago ali storitve)
Jezik postopka: bolgarščina
Predložitveno sodišče
Sofiyski rayonen sad
Stranki v postopku v glavni stvari
Tožeča stranka: YL
Tožena stranka: „Elektrorazpredelitelni mrezhi Zapad“ EAD
Izrek
Člen 18(1), (7) in (8) Uredbe (EU) 2019/943 Evropskega parlamenta in Sveta z dne 5. junija 2019 o notranjem trgu električne energije ter člen 10(4), člen 46(2)(d) in člen 59(1)(a) Direktive (EU) 2019/944 Evropskega parlamenta in Sveta z dne 5. junija 2019 o skupnih pravilih notranjega trga električne energije in spremembi Direktive 2012/27/EU
je treba razlagati tako, da
ne urejajo pravnih posledic nepravilnega delovanja števca električne energije in se torej ne uporabljajo za položaj, v katerem zaradi takega nepravilnega delovanja količine električne energije, ki jo je porabil gospodinjski odjemalec, ni bilo mogoče pravilno izmeriti in je bil temu odjemalcu zaračunan znesek, ki ustreza ocenjeni porabi električne energije.
Člen 27 Direktive 2011/83/EU Evropskega parlamenta in Sveta z dne 25. oktobra 2011 o pravicah potrošnikov, spremembi Direktive Sveta 93/13/EGS in Direktive 1999/44/ES Evropskega parlamenta in Sveta ter razveljavitvi Direktive Sveta 85/577/EGS in Direktive 97/7/ES Evropskega parlamenta in Sveta
je treba razlagati tako, da
se ne uporablja za položaj, v katerem se od potrošnika zahteva plačilo električne energije, dobavljene v skladu z veljavno pogodbo, ki je bila porabljena, vendar zaradi nepravilnega delovanja števca ni bila pravilno izmerjena.
____________
1 UL C, C/2024/4714.